Il-Unjin tal-Għalliema, l-MUT laqgħet id-deċiżjoni tal-Gvern b'rabta mal-ftuħ tal-iskejjel. Fi stqarrija, l-MUT qalet li l-perjodu li fih l-edukaturi se jirrappurtaw fl-iskejjel qabel ma jibdew l-istudenti, jiġifieri minn nhar it-Tnejn 28 ta' Settembru, għandu jservi sabiex l-edukaturi jkomplu t-tħejjijiet tagħhom għal din is-sena skolastika, partikolarment dawk ta' natura kurrikulari u pedagoġika. L-MUT laqgħet il-fatt li l-istudenti ma jibdewx kollha fl-istess ġurnata. Spjegat li dan it-tqassim għandu jippermetti lill-iskejjel jikkontrollaw aħjar l-implimentazzjoni tal-protokolli u jaġġustaw il-prattiċi li qed jiġu addottati biex jissalvagwardjaw is-saħħa u s-sigurtà tal-edukaturi u l-istudenti. L-MUT qalet li mill-ġimgħa d-dieħla se tkun qed tosserva l-andament tal-ftuħ tal-iskejjel u tgħin lill-edukaturi sabiex jiġi żgurat li l-iskejjel jadottaw il-miżuri mitluba dwar is-saħħa u s-sigurtà. L-MUT irrikonoxxiet ukoll li kienet involuta fid-diskussjonijiet fosthom anki f'laqgħa tal-Kunsill Malti għall-Iżvilupp Ekonomiku u Soċjali, l-MCESD, li ddiskuta l-ftuħ tal-iskejjel konformi mal-miżuri u l-protokolli ffissati mill-Awtorità tas-Saħħa, taħt is-Supretendenza tal-Professur Charmaine Gauci. Il-Gvern se jiftaħ l-iskejjel u l-istudenti mistennija jidħlu lura fuq medda ta' ġimgħa mis-7 t'Ottubru